Diari Oficial de la Generalitat Valenciana


Sumari del DOGV 4706, del 05-03-2004 (2004/1880)

RESOLUCIÓ de 2 de gener de 2004, de la Direcció General de Treball i Seguretat Laboral, per la qual es disposa el registre i la publicació del text del Conveni Col·lectiu de Recol·lecció de Cítrics de la Comunitat Valenciana per al període comprés entre el 01.09.2003 i el 31.08.2010 (Codi núm. 8000105).
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4706

Data del DOGV
:   05-03-2004

Secció del DOGV
:   III. CONVENIS I ACTES - B) CONVENIS COL·LECTIUS

Número del document
:   2004/1880


Data del document
:   02-01-2004

Organisme emissor
:   Conselleria d'Economia, Hisenda i Ocupació

Tipus de document
:   Resolució

Descriptors 

:   * conveni col·lectiu
    * recol·lecció
    * agres

RESOLUCIÓ de 2 de gener de 2004, de la Direcció General de Treball i Seguretat Laboral, per la qual es disposa el registre i la publicació del text del Conveni Col·lectiu de Recol·lecció de Cítrics de la Comunitat Valenciana per al període comprés entre el 01.09.2003 i el 31.08.2010 (Codi núm. 8000105). [2004/X1880]
  
Vist el text del Conveni Col·lectiu de Recol·lecció de Cítrics de la Comunitat Valenciana per al període comprés entre el 01.09.2003 i el 31.08.2010, presentat davant esta Direcció General de Treball i Seguretat Laboral el dia 23 de desembre de 2003, subscrit el 4 de desembre de 2003, d'una part per la representació empresarial, per l'Associació Interprofessional Comité de Gestió de Cítrics (AICGC) i per l'Associació Professional d'Empreses Cooperatives Agràries (APECA), i de l'altra, en representació dels treballadors, per la Federació Agroalimentària de la Unió General de Treballadors del País Valencià (FTA-UGT-PV), i de conformitat amb el que disposa l'article 90, apartats 2 i 3 del Reial Decret Legislatiu 1/1995, de 24 de març, de la Llei de l'Estatut dels Treballadors; i els articles 2, 3 i 6 del Reial Decret 1.040/1981, de 22 de maig, sobre registre i dipòsit de convenis col·lectius de treball, esta Direcció General de Treball i Seguretat Laboral, de conformitat amb les competències que té transferides segons el Reial Decret 4.105/1982, de 29 de desembre, acorda:
  
Primer
  
Ordenar que siga inscrit en el Registre de Convenis Col·lectius de Treball d'aquesta Direcció General, i que siga dipositat el text original, amb notificació a la Comissió Negociadora.
  
Segon
  
Disposar que siga publicat en el Diari Oficial de la Generalitat Valenciana.
  
València, 2 de gener de 2004.- El director general de Treball i Seguretat Laboral: Román Ceballos Sancho.
  
Conveni Col·lectiu per a la Recol·lecció de Cítrics
  
 la Comunitat Valenciana, 2003 al 2010
  
Article 1. Àmbit territorial
  
Les bases d'este pacte seran d'aplicació a tot el territori de la Comunitat Valenciana.
  
Article 2. Àmbit funcional
  
Obligarà el conjunt d'empreses, de qualsevol naturalesa, dedicades a la recol·lecció de cítrics.
  
Article 3. Àmbit personal
  
Serà d'aplicació a tots els productors que es dediquen a esta activitat laboral especifica, que comprén tant les operacions de collida com les de recollida de cítrics.
  
Article 4. Àmbit temporal
  
1. La vigència del present conveni col·lectiu tindrà una duració de set anys, fins al 31 d'agost del 2010.
  
2. Els efectes del conveni s'iniciaran el dia 1 de setembre del 2003, amb independència de la data en què es publique en el Diari Oficial de la Generalitat Valenciana (DOGV), excepte les excepcions previstes en el present conveni.
  
Article 5. Denúncia
  
S'establix un termini de tres mesos abans del venciment perquè alguna de les parts firmants puga afectar la denúncia corresponent.
  
Article 6. Retribucions salarials
  
1. Increment salarial.
  
Per a la campanya compresa entre l'1 de setembre del 2003 i el 31 d'agost del 2004, els salaris/hora seran els establits en la taula que figura posteriorment.
  
Per a les campanyes successives (1.09.2004 a 31.08.05, i següents), l'increment salarial sobre les taules indicades en el paràgraf anterior serà el de l'Índex de Preus al Consum (IPC) interanual publicat per l'Institut Nacional d'Estadística (INE) corresponent al període comprés entre l'1 de setembre de l'any natural anterior i el 31 d'agost de l'any natural en curs, més 1,6 punts percentuals (1,6%).
  
2. Les retribucions comprenen dos modalitats, la de salari per unitat de temps (jornal) i el salari per estall. Tant en els salaris com en els estalls està inclosa la càrrega.
  
TAULA SALARIAL 2003/2004
  
CASTELLÓ - VALÈNCIA - ALACANT
  
 València
  
Categories Euros/hora Alacant Castelló
  
 5 hores 5,5 hores
  
Capatàs 8,38 41,90 46,09
  
Collidor/a 7,69 38,45 42,30
  
3. En tots els indicats salaris, s'entenen incloses les parts proporcionals corresponents a les gratificacions extraordinàries (inclosa la de participació en beneficis), vacances, diumenges i dies festius.
  
Article 7. Retribucions per a l'estall
  
1. En el primer any de vigència del present conveni s'aplicarà la següent taula de l'estall:
  
Grup i varietat Euros/
  
 100 quilograms
  
1. Satsuma, clausellina, okitsu i hasimoto. 8,88
  
2. Clemenules, oroval, marisol, fortuna, arrufatina,
  
 orogrande, tomaquera i clemenpons. 9,49
  
3. Clementina fina, hernandina, oronules i esbal. 10,24
  
4. Navel, navelina, newhall i lane-late. 5,40
  
5. Sal·lustiana, sanguinelli, verna i minneola. 5,85
  
6. Clemenvilla, ellendale, ortanique, i satsuma kara. 8,56
  
7. València i navel-late 5,52
  
2. Per a les campanyes successives (1/09/2004 a 31/08/05 i següents), els preus de l'estall tindran els següents increments:
  
- Campanya 2004-2005: 3%.
  
- Campanya 2005-2006: 2,5%.
  
- Campanya 2006-2007: 2,5%.
  
- Campanya 2007-2008: 1,5%.
  
- Campanya 2008-2009: 1,5%.
  
- Campanya 2009-2010: 1,5%.
  
En el cas en què l'Índex de Preus al Consum (IPC) interanual publicat per l'Institut Nacional d'Estadística (INE) corresponent al període comprés entre l'1 de setembre de l'any natural anterior i el 31 d'agost de l'any natural en curs siga superior al 4% interanual, l'empresa pagarà al treballador el 50% del percentatge que supere el mencionat 4%.
  
3. El treball a estall o rendiment, es regularà per les normes següents:
  
a) No es practicarà el treball a estall quan hi haja desocupació agrària registrada oficialment en l'INEM, en la localitat on haja d'efectuar-se la recol·lecció. Es considerarà treballador agrícola desocupat aquell que acredite la seua condició agrària.
  
b) Quan la quantitat de fruita recol·lectada, la insuficiència del personal per a la recollida, les circumstàncies atmosfèriques o la situació comercial, determinen la realització de treball a estall, es pagaran els salaris per quilogram recol·lectat de les diferents varietats de cítrics que figuren a l'efecte en les taules d'este article.
  
La recol·lecció de la fruita es realitzarà correctament, sense danyar-la, de manera que no es perjudique la seua posterior comercialització.
  
c) En el cas que s'haja treballat a estall, posant la normal diligència en la recol·lecció, el treballador tindrà dret a percebre, com a mínim, les hores realment treballades, corresponents a la seua categoria professional.
  
Si el treball a estall ha de ser suspés després d'iniciat i abans que haja transcorregut la meitat de la jornada a causa de la pluja o altres accidents climàtics, es pagarà als treballadors, almenys, la meitat del jornal. En el cas que la dita suspensió es produïsca una vegada sobrepassada la meitat de la jornada laboral, els treballadors percebran el 100% del salari diari fixat en este conveni col·lectiu, si l'import de l'estall és inferior.
  
d) Les parts firmants d'este conveni col·lectiu expressen la seua voluntat que el treball a estall es porte a terme únicament quan les circumstàncies del clima, la condició de la fruita i les exigències comercials dels mercats plantegen requeriments de producció que hagen de ser atesos adequadament per mitjà d'esta modalitat de treball remunerat a rendiment.
  
En tot cas, els sindicats realitzaran en les localitats en què pertoque, les gestions dirigides al fet que els collidors contractats per altres empreses, que estiguen temporalment desocupats, puguen treballar en aquelles empreses que recol·lecten cítrics a estall.
  
Article 8. Contractació de duració determinada
  
La duració màxima del contracte de circumstàncies del mercat, acumulació de tasques o excés de comandes serà de 9 mesos dins d'un període de referència de 12 mesos, sense perjudici del que establix l'article 17 del present conveni.
  
Article 9. Suspensió del treball per pluja o altres accidents climatològics
  
Als recollidors se'ls pagarà el 50% del salari si, havent-se presentat en el tall o lloc de treball, este ha de ser suspés abans d'iniciar-se o transcorregudes dues hores de treball. Si es treballa més de dues hores i s'ha d'interrompre el treball per les expressades causes climatològiques, es percebrà el salari complet.
  
Article 10. Jornada de treball
  
1. El treball començarà en el tall a les 10 hores, excepte pacte en contrari o causes alienes a la voluntat de les parts, i acabarà a les 5 de la vesprada.
  
Les hores de treball que puguen realitzar-se per damunt de les 5, que és l'hora pactada, serà de lliure acceptació per empreses i treballadors, i en tal supòsit, la sisena hora, per acord mutu, es retribuirà a prorrata del jornal.
  
En el territori de Castelló, la jornada laboral normal o ordinària començarà en el tall a les 10 del matí, i serà de 6 hores havent d'acabar a les 5 de la vesprada, respectant-se un descans mínim d'una hora per a menjar Tot això, sense perjudici dels usos i costums locals, de dos descansos per a fumar.
  
El capatàs assenyalarà l'hora exacta de treball efectiu i fi de jornada de treball, i serà responsable davant de l'empresa de l'incompliment de l'horari i rendiment del treball del personal afectat.
  
A efectes que els treballadors puguen gaudir com a temps de descans, el dissabte a la vesprada de comú acord amb les seues respectives empreses, es podrà convindre la realització de la jornada intensiva, respectant-se la jornada establida per a un dia normal.
  
2. Hores extraordinàries: Tindran esta consideració les hores que es treballen a partir de la sisena en una mateixa jornada laboral, i la seua retribució serà incrementada amb un 75% sobre el salari corresponent.
  
Article 11. Desplaçaments
  
Segons allò establit per l'Ordenança Laboral del Camp, en relació amb els conceptes de plus de transport i plus de distància, les parts convenen expressament que en el cas que el punt de partida, excedisca de cinc quilòmetres de distància al lloc de treball, l'empresa facilitarà mitjans de locomoció o, si no n'hi ha, estarà obligada a pagar la quantitat resultant de multiplicar els quilòmetres recorreguts des del nucli urbà del punt de partida, descomptant els dos primers, a raó de 0,17 euros/km per vehicle ocupat per quatre persones; tot això sense perjudici d'allò establit pels usos i costums vigents en cada localitat. L'import mencionat s'actualitzarà cada campanya amb l'increment previst en l'article 7.2, amb el límit de l'import exempt de l'Impost sobre la Renda de les Persones Físiques vigent en cada moment en concepte de quilometratge.
  
Article 12. Liquidació de salaris
  
La liquidació i el pagament del salari tindrà lloc com establix la normativa aplicable, puntualment i documentalment, en la data i lloc convinguts o conforme als usos i costums.
  
Article 13. Relació laboral
  
Les empreses i els treballadors agrícoles que realitzen per a estes distintes labors relacionades amb la recol·lecció de cítrics formalitzaran, en el cas que siga procedent, el corresponent contracte d'acord amb el caràcter i contingut de la relació laboral que els unisca.
  
Tot això de conformitat amb el que establix el Reial Decret 2.104/1984 i el 2.546/1994, pels quals es regulen diversos contractes de treball de duració determinada i el contracte de treballadors fixos'discontinus i de conformitat amb la resta de disposicions vigents.
  
Article 14. Comissió Paritària de Vigilància
  
1. Per al bon compliment i observança del que estipula este conveni es creen Comissions Paritàries de Vigilància en els àmbits de comunitat, província, comarca i localitat que tindran a tots els nivells les següents funcions:
  
a) Interpretació autèntica del conveni.
  
b) Estudi de l'evolució de les relacions laborals acordades entre parts.
  
c) Conciliació facultativa en els problemes col·lectius d'índole laboral que puguen sorgir.
  
d) Arbitratge de les qüestions que expressament els siguen sotmeses.
  
e) Determinació de l'existència de desocupació en les localitats als efectes de l'article 7.
  
f) Qualsevol altra qüestió que per lliure acord determinen les referides Comissions en el Reglament que necessàriament hauran d'aprovar dins dels 15 dies següents a la seua formal constitució.
  
Estes funcions s'entenen atribuïdes sense perjudici del lliure exercici que competix davant de les jurisdiccions administratives i contencioses.
  
2. En l'àmbit de comunitat es compondrà de deu vocals titulars i deu suplents. Cinc membres titulars i cinc suplents seran designats, respectivament, per cada una de les dues parts, empresarial i sindical, firmants d'este conveni col·lectiu. Els vocals elegiran d'entre ells qui haja de realitzar les funcions de secretari en cada reunió. Podran assistir a les reunions assessors sense dret a vot.
  
El domicili de la Comissió serà, indistintament, el de totes les Secretaries de la Comissió: per part empresarial C.G.C. c/ Monges de Santa Caterina, 8-4 de València, i APECA, amb seu en c/ Cavallers 26, de València; i del sindicat firmant: FTA-UGT c/ Arquitecte Mora, 7-2 València.
  
La comissió es reunirà a petició d'almenys dos vocals dins dels 10 dies següents a la seua convocatòria, la data de reunió es concertarà per les parts de comú acord dins del dit termini.
  
En l'àmbit comarcal, es constituiran comissions, compostes per 4 titulars i 4 suplents de cada representació, en les localitats de València, Castelló, Sagunt, Alzira i Gandia, i en les localitats on hi haja empreses, les comissions locals es constituiran amb 3 representants com a màxim de cada part.
  
En aquelles localitats on no tinga la seua seu social o centre de treball alguna empresa d'esta activitat, els treballadors constituiran la comissió, i elevaran els problemes per a la seua resolució facultativament a qualsevol de les comissions comarcals creades, o bé directament a la província.
  
Article 15. Seguretat i salut laboral
  
1. Els delegats de prevenció exerciran les seues funcions a càrrec del crèdit d'hores mensuals que els corresponga en la seua condició de membres del Comité d'Empresa o delegats de personal.
  
2. No obstant la regla general abans expressada, no s'imputarà al dit crèdit horari mensual el temps dedicat a:
  
a) Les reunions del Comité de Seguretat i Salut.
  
b) Les reunions convocades per l'empresa en matèria de prevenció de riscos.
  
c) Acompanyar els tècnics en les avaluacions de caràcter preventiu del medi ambient de treball, i els inspectors de treball en les visites i verificacions que realitzen, en els centres de treball, per a comprovar el compliment de la normativa sobre prevenció de riscos laborals.
  
d) Ser informats per l'empresa sobre els danys produïts en la salut dels treballadors, una vegada que l'empresa n'haja tingut coneixement.
  
Article 16. Antiguitat
  
A) Preàmbul: en aclariment del que disposa este article, les parts fan constar el següent:
  
1. L'1 de setembre de 1997 va quedar suprimit el complement personal d'antiguitat que, amb la denominació ?plus d'antiguitat?, es regulava en l'article del mateix número del conveni col·lectiu vigent fins al 31 d'agost de 1997. A partir de la data mencionada, ja no es genera dret al dit plus d'antiguitat, ni els treballadors que en la dita data prestaven els seus servicis en les empreses del sector de manipulació de cítrics ni els treballadors que van ser contractats, per primera vegada, amb posterioritat a tal data.
  
2. Els treballadors mantenen el dret a percebre, o a continuar percebent, els imports corresponents a antiguitat que per este concepte salarial els corresponia cobrar a 1 de setembre de 1997. Igualment mantenen el percentatge per quinquennis a què tenien dret a la indicada data de l'1 de setembre de 1997.
  
3. Els treballadors fixos i fixos'discontinus que, a l'1 de setembre de 1997, tinguen adquirits des d'un fins a quatre anys d'antiguitat ?en aplicació d'allò que s'ha regulat fins aleshores pel conveni en esta matèria-, tindran dret a percebre, per tota la duració de la seua relació laboral amb l'empresa, un 1,67% del salari hora professional per cada any d'antiguitat adquirit dins de les quatre temporades immediatament anteriors a la campanya 1997/98; aquells treballadors que hagen estat cobrant el plus d'antiguitat calculant el percentatge sobre el salari base, percebran el concepte salarial a què es referix este articule aplicant el tant per cent que corresponga sobre el salari base; quan es tracte d'empreses que no hagen pagat el plus d'antiguitat a 1 de setembre de 1997, el concepte recollit en este apartat es pagarà sobre el salari-hora professional.
  
4. L'import o el percentatge recollit en el punt anterior se sumarà al que, si és el cas, ja estiguen percebent per concepte d'antiguitat els treballadors, i l'import conjunt quedarà consolidat com un complement salarial ad personam. Este complement retributiu tindrà una duració indefinida, i la seua quantia, que no serà absorbible ni compensable, s'actualitzarà amb els mateixos increments percentuals que experimente el salari en el futur.
  
5. El referit complement salarial que es va extingir aleshores serà reflectit en els rebuts de salaris amb la denominació de ?complement d'antiguitat consolidada?.
  
6. Este pacte respecta allò que s'ha disposat sobre el plus d'antiguitat en l'Acord de Substitució de la Reglamentació de Treball del Manipulat de Cítrics, atés que l'article 21 remet, amb caràcter prioritari i excloent, la regulació d'este complement salarial personal a la negociació col·lectiva d'àmbit territorial inferior a l'estatal.
  
7. En l'annex a la taula salarial del conveni vigent fins al 31 d'agost del 2000 figuraven els imports concrets de plus d'antiguitat, derivats de l'aplicació del punt 3 d'este preàmbul que corresponen, des d'un a quatre anys d'antiguitat, per a cada una de les categories professionals.
  
B) L'import resultant de l'aplicació del que disposa l'apartat A) del present article, constituïx un complement personal de cada u dels treballadors que van tindre i tenen dret a percebre el ?complement d'antiguitat consolidada?. El dit complement s'incrementarà en el mateix percentatge que el salari-hora professional vigent en cada moment i no serà absorbible ni compensable amb qualsevol altra meritació salarial.
  
Article 17. Passada d'eventuals a fixos'discontinus
  
1. Els treballadors eventuals passaran a la condició de fixos'discontinus quan hagen realitzat dues campanyes de trenta dies de treball com a mínim. Quan no s'hagen aconseguit els trenta dies en una campanya tindran preferència per a ser contractats sense pèrdua del caràcter eventual.
  
2. Sense perjudici del que preveu l'apartat anterior, seran contractats com fixos'discontinus aquells treballadors que presten els seus servicis durant els vint dies naturals següents a l'inici de la campanya de recol·lecció en cada empresa. El que preveu el present paràgraf tindrà efectes des de l'1 de setembre del 2001.
  
3. Quan un treballador preste els seus servicis durant una campanya de recol·lecció de cítrics, amb l'assiduïtat aproximada dels treballadors fixos'discontinus de l'empresa de menor antiguitat, tindrà la condició de fix-discontinu a la següent campanya.
  
4. A fi de fomentar l'estabilitat en la contractació, en aquelles empreses en què es contracten treballadors com fixos'discontinus des de l'inici de la seua relació laboral amb l'empresa, es podrà establir un període de prova de fins a seixanta dies de treball efectiu, si bé per acord entre empresa i treballador es podrà establir una duració inferior.
  
5. Els treballadors i les treballadores amb contracte de posada a disposició a través d'una empresa de treball temporal passaran a la condició de fixos'discontinus de l'empresa usuària després d'haver realitzat tres campanyes consecutives en la mateixa empresa usuària, i encara que ho foren a través de diferents empreses de treball temporal. Els contractes de posada a disposició seran facilitats a la representació legal dels treballadors a petició d'estos.
  
Article 18. Garanties sobre ordenació del treball
  
La regulació de l'ordenació del treball s'ajustarà a les següents regles:
  
a) No contractar eventuals mentre hi haja fixos'discontinus sense cridar.
  
b) No fer hores extraordinàries els fixos'discontinus mentre romanguen sense cridar altres d'igual condició.
  
c) Cridar per ordre d'antiguitat, dins de cada categoria professional, i donar d'alta a mesura que es necessite fins que es puga esgotar la jornada, i quan no siga possible donar treball durant sis dies en dos setmanes seguides o quinze dies en el període d'un mes, es prescindirà obligatòriament del personal de menor antiguitat, amb baixa automàtica en la Seguretat Social, per disminució del producte, entenent-se que el treballador manca d'ocupació efectiva als efectes de l'article 208.1.4) de la Llei General de la Seguretat Social.
  
Quan no es complisca el que determina el paràgraf anterior, els treballadors i les treballadores, els representants legals dels treballadors, o els sindicats firmants del present conveni, podran sol·licitar per escrit la baixa dels treballadors afectats (segons escrit que figura com annex núm. 1). Després de la dita sol·licitud, l'empresari estendrà un certificat de baixa en la Seguretat Social per disminució del producte (segons escrit que figura com annex núm. 2) o bé directament estendrà la baixa mencionada.
  
En el cas que l'empresari incomplisca l'obligació d'estendre el certificat de baixa en Seguretat Social o d'estendre directament la baixa, els treballadors i les treballadores afectats tindran la facultat de sol·licitar la baixa mencionada per disminució del producte a la Tresoreria General de la Seguretat Social, fins que per necessitats de l'empresa i en la mesura en què es puga esgotar la jornada es requerisquen els servicis del treballador o treballadora, per ordre d'antiguitat, i sempre que no estiga treballant, en este cas haurà d'acreditar-ho per mitjà de contracte de treball.
  
És a dir, els treballadors causaran altes i baixes en l'empresa en funció de la prestació laboral real i per les necessitats de la producció, adaptant la plantilla al treball real i cursant la baixa definitiva en la campanya del personal afectat, per disminució del producte o acabament de temporada, per a afavorir que el personal que no puga treballar amb un mínim de continuïtat puga accedir a altres treballs.
  
d) En relació amb els treballs de posada en marxa i acabament de campanya, es tindrà en compte el que disposa l'article 20 del Reial Decret 1.563/1995, de 21 de setembre, sobre jornades especials de treball.
  
Article 19. Mobilitat geogràfica
  
Els treballadors continuaran prestant els seus servicis en els mateixos termes municipals, comarques i zones de cultiu on estaven recol·lectant cítrics per a l'empresa. Qualsevol desplaçament per a recol·lectar en altres demarcacions distintes, exigirà el mutu acord entre empresa i recollidor.
  
Article 20. Equiparació salarial
  
S'equipara el salari d'hòmens i dones en totes les categories professionals.
  
Article 21. Visites al metge
  
Els treballadors i les treballadores tindran dret a dinou hores retribuïdes per campanya sense límit mensual i els fixos de vint-i-vuit hores a l'any amb un límit de 3 hores al mes per a visites al metge de la Seguretat Social, sempre que la dita consulta coincidisca amb l'horari de treball. Estes hores seran remunerades amb justificació prèvia davant de l'empresa i inclouran el temps de desplaçament.
  
Igualment tindrà dret a estos permisos el/la treballador/a que acompanye un fill menor de catorze anys al pediatre o al metge de la Seguretat Social.
  
En el cas de familiars fins al segon grau de consanguinitat o afinitat, o cònjuge, que per edat, accident o malaltia no puguen valdre's per si mateixos, tindrà dret a un permís de fins a quatre hores a l'any per a acompanyar-los al metge de la Seguretat Social.
  
Les hores de consulta al metge especialista seran retribuïdes sense límit.
  
Este dret serà efectiu sempre que la consulta mèdica coincidisca amb l'horari de treball.
  
Article 22. Permisos no retribuïts
  
1. Es concediran permisos no retribuïts de fins a deu dies, ampliables de mutu acord fins a quinze dies per a assumptes propis. En cada moment, els permisos concedits no sobrepassaran el cinc per cent de la plantilla. Estos permisos hauran de ser justificats degudament.
  
2. Els treballadors fixos i fixos'discontinus tindran dret a permisos no retribuïts per a atendre familiars de fins al segon grau de consanguinitat o afinitat, o cònjuge.
  
a) El treballador sol·licitant del permís haurà d'informar a la seua empresa de les circumstàncies concretes que justifiquen la concessió del dit permís, amb indicació del nom del familiar concernit i del seu grau de parentiu amb el treballador.
  
b) No podrà acollir-se a este permís, en cada campanya, un nombre de treballadors que supere el cinc per cent dels que integren cada categoria professional en l'empresa.
  
c) La duració del permís no podrà excedir de la meitat de la duració de la campanya anterior en l'empresa.
  
3. La incorporació al treball es produirà de mode automàtic una vegada cesse la circumstància que va motivar el permís, o es complisca el seu termini de duració.
  
4. En el cas que en alguna empresa este límit del cinc per cent es manifeste insuficient per a atendre les peticions dels seus treballadors, esta qüestió podrà ser plantejada amb els treballadors concernits davant de la Comissió Paritària del conveni, la qual es pronunciarà respecte d'això procurant conciliar els interessos de l'empresa i dels treballadors.
  
Article 23. Formació contínua
  
En els plans de formació agrupats, les empreses que hi participen i col·loquen més de cent treballadors hauran d'informar de les condicions del pla agrupat en qüestió als representants dels seus treballadors, i acreditar que s'ha produït esta informació davant de la Comissió Paritària Sectorial corresponent de l'Acord Nacional de Formació Contínua.
  
Quan l'empresa desitge implantar plans agrupats de formació, ho comunicarà per escrit als representants legals dels treballadors i estos tindran la facultat de realitzar el corresponent informe amb caràcter previ a l'elaboració del pla de formació, en un termini de 15 dies hàbils.
  
La representació legal dels treballadors mantindrà la seua facultat informativa durant l'execució del pla de formació.
  
Article 24-. Excedències per maternitat
  
I. Excedències per maternitat i atenció de familiars.
  
Les excedències per maternitat, per a atendre fills, o per a atendre un familiar fins al segon grau de consanguinitat o afinitat, o cònjuge o parella de fet legalment registrada, que per raons d'edat, accident o malaltia no puga valdre's per si mateix i no exercisca activitat retribuïda, podran ser sol·licitades i gaudides indistintament tant pel treballador com per la treballadora. La duració de les dites excedències podrà ser de fins a tres anys, sense la pèrdua dels drets que haguen adquirit els treballadors/es que es troben en esta situació. L'existència de parella de fet haurà de ser acreditada degudament.
  
El permís per adopció serà pel mateix període que per maternitat o paternitat.
  
La reincorporació al treball en els casos de les dites excedències serà automàtica, sempre que es produïsca dins de la campanya de cada empresa i al treballador o treballadora li corresponga en funció de la seua antiguitat.
  
Els treballadors/es que gaudisquen d'estes excedències podran anticipar la seua reincorporació al seu lloc de treball, sense necessitat d'esgotar el període per al qual han sol·licitat l'excedència. Per a això caldrà que avisen l'empresa del seu propòsit de tornar al seu lloc de treball, amb una antelació mínima de deu dies naturals a la data del seu reingrés anticipat.
  
II. Excedències voluntàries de menys de 2 anys.
  
1. Els treballadors fixos discontinus que hagen treballat, almenys, durant una campanya, podran sol·licitar una excedència voluntària amb una duració de fins a dos anys.
  
2. Este dret no podrà ser exercitat de nou pel treballador fix-discontinu, fins que hagen transcorregut, com a mínim, quatre anys des de l'acabament de l'anterior excedència. La limitació mencionada no operarà quan no s'haja superat el percentatge indicat en el punt 3 del present apartat II.
  
3. Este dret d'excedència voluntària no podrà ser gaudit, al mateix temps, per un nombre de treballadors fixos'discontinus que supere el cinc per cent dels treballadors de la mateixa categoria professional del sol·licitant en el seu centre de treball. Qui sol·licite l'excedència per primera vegada tindrà preferència a efectes de l'aplicació del percentatge anteriorment indicat.
  
4. Esta excedència voluntària només atorgarà al treballador el dret preferent a reingressar a l'acabament, en la primera vacant que hi haja o es produïsca, de la seua categoria professional.
  
5. S'aplicarà el règim comú en les excedències voluntàries de dos a cinc anys.
  
Article 25. Regulació de la categoria professional del capatàs o cap de colla
  
1. El capatàs realitzarà labors de direcció de la colla de recollidors, i de control i supervisió de la mateixa perquè s'efectue una adequada recol·lecció de la fruita, seguint les instruccions de l'empresa.
  
2. En el cas que es treballe a estall, i el capatàs combine la seua funció de supervisió amb la de recol·lecció de cítrics, l'empresa pagarà al capatàs un plus, per jornada de treball, de 65 ptes. per cada u dels collidors que hagen format part eixe dia de la colla, pel treball inherent a la seua funció laboral a l'inici i a l'acabament de la jornada. La responsabilitat del capatàs quedarà limitada, en este supòsit, a les funcions laborals que realitze efectivament.
  
Si el cap de colla no participa personalment en la recol·lecció a estall, percebrà el salari/dia.
  
Article 26. Treball en diumenges i festius
  
Tenint en compte les ineludibles necessitats que presenta l'activitat de recol·lecció en determinats casos concrets (maduració del fruit, situació dels mercats, contingències meteorològiques...), els treballadors, sempre que voluntàriament així ho accepten, podran realitzar la recol·lecció en diumenges i festius. En este cas, els treballadors percebran el salari/hora o salari/quilo (estall) incrementat en el 30% si no s'han realitzat 30 hores de treball durant la setmana laboral, i el salari/hora o salari/quilo incrementat en un 75% quan s'hagen superat les 30 hores de treball durant la setmana laboral.
  
Article 27. Plus pel temps emprat en desplaçament
  
En el cas que la distància entre el lloc de reunió habitual i el tall on haja d'efectuar-se la recol·lecció dels cítrics excedisca de 40 km, el treballador percebrà un plus de 2,88 euros per cada tram de 40 km, i proporcionalment per la fracció d'excés, tant en el viatge d'anada com en el de tornada.
  
La dita quantitat s'actualitzarà anualment amb l'Índex de Preus al Consum interanual del període comprés entre l'1 de setembre de l'any anterior i el 31 d'agost de l'any en curs publicat per l'Institut Nacional d'Estadística.
  
Article 28. Temps d'espera per a la càrrega
  
El temps que transcórrega des de l'acabament de la jornada laboral fins que s'haja efectuat la càrrega de la fruita sobre camió, es pagarà als treballadors que realitzen la càrrega amb el 65% del salari corresponent al dit temps.
  
Article 29. Promoció i formació professional
  
1. Les empreses promouran la formació professional dels seus treballadors, concedint els permisos necessaris, no retribuïts, per a concórrer a exàmens, en el cas que els treballadors cursen estudis per a l'obtenció d'un títol acadèmic o professional oficialment reconegut.
  
2. Sempre que l'organització del treball ho permeta, es procedirà a l'adaptació de la jornada laboral per a possibilitar l'assistència dels treballadors a cursos de formació professional en matèries relacionades amb l'activitat que exercisquen en l'empresa.
  
3. Amb caràcter general, i en el cas que no siga imprescindible recórrer a la contractació de personal nou en l'empresa, els llocs de treball tendiran a cobrir-se amb treballadors de la mateixa empresa procedents dels nivells inferiors de cada grup professional.
  
4. Les promocions a llocs de treball de superior nivell professional, dins de l'empresa, es produiran en el marc de les facultats organitzatives de l'empresari, atenent criteris com la formació, l'experiència professional i l'antiguitat del treballador.
  
Article 30. Vinculació a normes
  
Excepte en el que disposa este conveni, es mantindrà en tot el seu vigor allò establit per l'Ordenança General del Camp i la resta de disposicions vigents. Encara que estes normes es deroguen, sempre que no siguen substituïdes per altres, es donaran ací per reproduïdes en la seua totalitat.
  
Article 31. Nomenament dels membres de la Comissió Paritària de Vigilància
  
Les parts signatàries d'este conveni col·lectiu, sindical i empresarial, designen els següents membres titulars de la Comissió Paritària:
  
- Per UGT-FTA: Vicent Raül Arnau Martínez, Manuel Bono Donat, José Ricardo Gimeno Beneyto, Ramón Ángel Serra Canelles, Rosa Soriano Antonino.
  
- Per CGC: Francisco José Martínez Serrano, José Luis Campillos Bueno, Vicente Fenollar Gisbert, Enrique Ribes Campos.
  
- Per APECA: Joaquín Ferragud Girbés.
  
Article 32. Treballadors absents al principi de campanya
  
1. Els treballadors fixos'discontinus que, en el període entre dos campanyes, subscriguen contractes per a: 1r) treballar en la verema; 2n) treballar en el context de plans d'ocupació subvencionats per les administracions públiques; 3r) i, en general, concerten contractes laborals de qualsevol tipus excepte si es tracta de realitzar activitats de manipulació de fruites i hortalisses, podran retardar la seua reincorporació al seu lloc laboral fins a un màxim de trenta dies naturals següents a la data de la seua crida al treball a l'inici de la campanya, per no haver finalitzat encara els dits contractes de treball.
  
2. Serà requisit indispensable perquè els treballadors puguen acollir-se a esta flexibilitat en la seua incorporació al començament de campanya, que hagen avisat del seu propòsit a l'empresa, amb quinze dies d'antelació a la data coincident amb la d'inici de l'anterior campanya, i aporten còpia de contracte que reunisca les condicions indicades en l'anterior paràgraf.
  
3. Les empreses no estaran obligades a reconéixer este dret de reincorporació tardana, en cada campanya, més que fins a un màxim d'un cinc per cent dels treballadors fixos'discontinus de cada categoria professional.
  
4. En el cas que, en alguna empresa, este límit del cinc per cent es manifeste insuficient per a atendre les peticions dels seus treballadors, esta qüestió podrà ser plantejada pels treballadors concernits davant de la Comissió Paritària del conveni, que es pronunciarà respecte d'això procurant conciliar els interessos de l'empresa i dels treballadors.
  
Article 33. Reducció de jornada
  
Els treballadors i les treballadores que per raons de guarda legal tinguen al seu càrrec directe algun menor de 8 anys o un disminuït físic o psíquic que no exercisca una altra activitat retribuïda, o tinguen al seu càrrec un familiar de fins a segon grau, o cònjuge, que per raons d'edat, accident o malaltia no puga valdre's per si mateix, tindran dret a una reducció de la jornada de treball, amb la disminució proporcional del salari entre, almenys, un terç i un màxim de la meitat de la duració d'aquella.
  
Article 34. Incapacitat temporal
  
En aquells supòsits en què el treballador es trobe en situació d'incapacitat temporal derivada de malaltia comuna, l'empresa complementarà la prestació rebuda pel treballador, des del 4t dia de baixa i amb un màxim de 12 dies per campanya, fins al 60% del salari en modalitat de jornal. El dit complement només es pagarà quan la colla a què pertanga el treballador haja treballat efectivament.
  
Article 35. Vinculació a la totalitat
  
Les condicions pactades en el present conveni col·lectiu formen un tot orgànic i indivisible, i a efectes de la seua aplicació pràctica seran considerades globalment i conjuntament, per la qual cosa en el supòsit en què l'autoritat administrativa o laboral en l'exercici de les seues facultats o un òrgan judicial impugne o anul·le algunes de les seues clàusules, el conveni col·lectiu, sempre que alguna de les parts firmants d'este així ho sol·licite, quedarà sense eficàcia pràctica en la totalitat i s'haurà de reconsiderar tot el seu contingut. En este cas, la Comissió Paritària estarà obligada a convocar les parts per a les noves deliberacions en el termini de tres mesos comptats a partir del coneixement fefaent de la resolució administrativa o judicial per part dels seus components.
  
Clàusules addicionals
  
Única. Clàusula de no vinculació salarial
  
Aquelles empreses que en l'entrada en vigor del present conveni col·lectiu es troben en situació econòmica de pèrdues que puguen danyar la seua estabilitat econòmica, repercutint en la seua competitivitat com a conseqüència de l'aplicació de l'increment salarial pactat en el present conveni i una vegada reconegudes i constatades per treballadors/as i empreses, i amb l'objectiu prioritari de mantindre els actuals nivells d'ocupació, podran desvincular-se de l'increment salarial pactat en el present conveni.
  
El procediment per a això serà el següent:
  
1. Les empreses que vulguen acollir-se a la clàusula de no vinculació salarial, hauran de comunicar-ho a la Comissió Paritària del conveni dins dels deu dies naturals següents a la seua entrada en vigor.
  
2. En l'empresa haurà d'existir la figura del representant legal dels treballadors/as, o siga delegats de personal, comités d'empresa o delegats sindicals.
  
3. Les empreses hauran d'entregar a la representació legal dels treballadors/as i a la Comissió Paritària del conveni col·lectiu, la documentació acreditativa de la situació que motiva la necessitat de la no vinculació.
  
4. En esta documentació hauran de constar com a mínim els balanços i el compte de resultats auditats dels últims cinc anys, així com les previsions anuals, plans de futur, cartera de comandes i situació financera.
  
5. Una vegada constatada la situació de l'empresa, la comissió paritària acordarà l'aplicació quantitativa de la present clàusula de no vinculació, o siga l'increment salarial a aplicar a la dita empresa.
  
6. En els casos de disconformitat en la comissió paritària, ambdues parts se sotmetran als tràmits de mediació i/o autoritat laboral.
  
7. Els acords en estes empreses hauran de fer constar el percentatge d'increment salarial que seria no aplicat i les formes i els terminis de recuperació que es pacten, les taules salarials per a l'any següent es calcularan amb l'increment salarial del present any aplicat.